
СОЦИАЛИСТИЧЕСКАТА МОДЕРНИЗАЦИЯ И БЪЛГАРКИТЕ 
МЮСЮЛМАНКИ В СМОЛЯНСКИ ОКРЪГ 1959—1989 Г. 


Елена Петкова 


Българите мюсюлмани са били обект и субект на социална промяна в периоди 
на различни политически режими през целия ХХ в. Началото е поставено с 
покръстването на помаците! през 1912-1913 г., исторически момент, който е 
запомнен от християните и мюсюлманите в Родопите като насилствен. Следва 
го политика на невмешателство по време на междувоенния период, последвана 
от „нова фаза“ на приобщаване в края на 30-те и началото на 40-те години. Тези 
тенденции в държавната политика довеждат до затвърждаването на представата 
у българите мюсюлмани за държавата като враждебен за общността им фактор, 
както и до формирането на собствени алтернативни визии за миналото и насто- 
ящето (Груев, Кальонски 2008: 14). 

Девети септември 1944 г. е крайъгълна дата в развитието на цялото българ- 
ско общество. Социалистическият период може да се разглежда като нов етап 
в държавната политика към българите мюсюлмани. За него е характерно, от 
една страна, продължение на наследената от предишните управления политика 
за асимилиране на това население. Без да се признава официално, много от 
конкретните действия, които предприемат Българската комунистическа партия 
и Отечественият фронт като нейна казионна организация в интегрирането и 
модернизирането на тази общност, повтарят предишни действия на дружбите 
„Родина“. От друга страна, се вземат конкретни решения, инспирирани от но- 
вата идеология, които засягат съдбата на българите мюсюлмани. Отличителни 
черти на държавната политика по време на социализма са разгърнатият мащаб 
на действията й, както и неотменният и твърд подход на нейните партийни и 
ОФ-активисти. Политиката за социалистическа модернизация на това населе- 
ние представлява опит то да бъде принудено да приключи с всички „остатъци 
от миналото“, които според новите идеолози представляват пречка за неговото 
развитие, и по този начин да стане „равноправен“ представител на социалисти- 
ческата нация. 

Историческите изследвания след 1989 г. очертават някои особености на 
държавната политика спрямо българите мюсюлмани. Улрих Бюксеншутц под- 
чертава противоречивата политика на социалистическата държава: въпреки 
че българите мюсюлмани официално не се признават като отделен етнос, от- 
ношението към тях е като към представители на такъв. Жизненият стандарт, 
образователното ниво и социалната структура на това население трябва да се 
приравнят до средните показатели за страната. Мерките, които се провеждат за 
постигането на тази цел, винаги имат и характера на компенсация за натиска, 
упражняван върху това малцинство (Бюксеншутц 2000: 58). 


г В статията терминът българи мюсюлмани и самоназванието помаци се използват 


като синоними и в тях не се влага пейоративен смисъл. 

Социалистическата държава се стреми да предотврати сближаването на 
българите мюсюлмани с турското малцинство. Затова тя възражда една поли- 
тика, която е била практикувана още преди 1944 г. Смените на имената са обо- 
сновани с „научно доказания“ им български произход. Посредством преиме- 
нуването се цели да се отнеме последния атрибут на ислямска идентичност на 
българоговорещите мюсюлмани и в същото време да им се даде възможност те 
да се завърнат в лоното на техния български произход (пак там). 

Моят интерес е фокусиран върху политиките към жените мюсюлманки. 
Социалистическата държава декларира нова политика към жените (вж. Лулева 
2003). Един цитат от изказване на Тодор Живков дава ясна представа за това, 
какво е мястото и ролята на жената според социалистическата идеология: ,„Ка- 
къвто е животът на жената в едно семейство, какъвто е животът на же- 
ната в едно общество, такава е и характеристиката на самото семейство, 
характеристиката на самото общество. Съдбата на жената - това е присъ- 
дата, която произнася всеки строй над себе си!“ (Българката... 1973). Жените 
мюсюлманки са обект на специално внимание, което е част от официалната 
политика за изграждане на единна социалистическа нация. 

Ниският статус на българките мюсюлманки в обществото е възприеман и 
обясняван с религиозната им принадлежност. От гледна точка на марксисткия 
еволюционистки възглед за нацията е необяснимо устойчивото подчертаване 
на различната религиозност на българките мюсюлманки. От една страна, ре- 
лигията се изтъква като основната отличителна черта, която ги прави културно 
„други“, от друга страна, точно тази черта е сочена като „остатък от миналото“, 
несъществена за социалистическото национално развитие. Тази двойнственост 
на режима в отношението към българките мюсюлманки може да се разглежда 
като причина за последвалото ситуационно различно поведение и адаптивност 
на самите жени при смяната на облеклото им. 

1959 е годината, в която започва реализацията на т. нар. „културна рево- 
люция“, термин, с който режимът обяснява принудително форсираните от него 
промени в бита и външните изяви на конфесионалната идентичност на бълга- 
рите мюсюлмани (Груев 2003: 17). 

В края на 1959 г. започва работа и Школата за жени активистки на Отече- 
ствения фронт, гр. Смолян, която е и обект на изследване тук, тъй като предста- 
влява един конкретен пример от държавната политика по отношение на българ- 
ките мюсюлманки в страната в годините след 1959 г. Избрах тази школа като 
един от характерните за времето инструменти, които държавата използва за 
провеждане на социалистическа модернизация, по няколко причини. Школата 
за жени активистки на Отечествения фронт в гр. Смолян отразява конкретната 
политика спрямо жени, представители на общност, която има култура, различ- 
на от тази на националното мнозинство. Българите мюсюлмани в Смолянския 
регион, т.е. Централните Родопи, присъстват на „политическата сцена“ видимо. 
В Смолян е създадена първата дружба „Родина“, а старият град Пашмакли е 
основан от помаци. Град Смолян е бил домакин на посрещането на „диплома- 
тическия корпус“ през 80-те години на ХХ в. и като такъв е бил специален обект 
на внимание от страна на Комунистическата партия. През седемдесетте и осем- 
десетте години на ХХ в. в града са построени много сгради със специфична 
архитектура, което дава на самия град облик на „показен“, образцов социали- 

стически град, „емблема“ за социалистическото развитие. И последно, но не по 
значение, Школата за жени активистки обединява жените от всички помашки 
села в бившия Смолянски окръг, което дава основания за обобщения, свързани 
с цялата област на Централните Родопи. 

Целта на настоящето изследване е да представи погледа „отдолу“, как бъл- 
гарките мюсюлманки възприемат държавната политика, насочена към тях и до 
колко усилията на Партия и държава довеждат до реални резултати. За целта се 
изпълняват следните задачи: на базата на архивния материал се реконструира 
социалистическата действителност; анализират се интервютата с българки мю- 
сюлманки, проведени по време на теренните проучвания през 2009 и 2010 г.и 
се съпоставят с информацията от архивните документи. 

За целите на анализа и историческата реконструкция на Школата за жени 
активистки на Отечествения фронт съм използвала архива й, който включва до- 
клади, оценки, бележки и др. за дейностите на Школата, както и Книга с впечат- 
ления на курсистките, която е писана по време на престоя им в Школата. Тази 
книга е предоставена на ДА-Смолян от дългогодишната директорка на Школа- 
та и е заведена като архивна единица - ЧПП 1207. Давам си сметка, че личните 
впечатления на курсистките, които съдържа този документ, представляват една 
„проекция“ на времето си, макар и лични и в този смисъл обективни, писмените 
свидетелства са и „политически“ коректни. Предполагам, че жените, които са 
писали, са били определяни от ръководителите, освен това задължително във 
всеки личен текст присъстват думи на възхвала на Партията и нейната грижа 
към общността на българите мюсюлмани. Въпреки тези уговорки, Книгата с 
впечатления на жените курсистки е единственият документ, който дава инфор- 
мация за случващото се „отдолу“, на всекидневно ниво, освен това, тя дава ин- 
формация за конкретните занимания в Школата, за които жените в днешни дни 
не успяха да си спомнят по време на интервютата. 

Освен тези архивни материали съм използвала някои публикации за кур- 
совете и курсистките в сп. „Родопи“ в годините на съществуване на школата 
(1959-1989). Теренното проучване включва и провеждане на интервюта (био- 
графични и тематични) с българки мюсюлманки, които записах през 2009 - 
2010 г.в Смолянска област. 


Школата за жени активистки на Отечествения фрон, гр. Смолян 


Школата започва своята работа в края на 1959 г. след решение на Националния 
съвет на Отечествения фронт. Първоначално включва курсистки от всички ок- 
ръзи, в които компактно живеят българи мюсюлмани и е базирана в гр. Чепела- 
ре, тогава село в Смолянски окръг. В началото на 60-те години тя се премества 
в гр. Смолян и започва да приема само курсистки от Смолянски окръг. В оста- 
налите окръзи се създават отделни Школи, чиито курсистки са от селищата в 
съответния окръг. 

Школата за жени активистки с част от мащабната политика на Комуни- 
стическата партия, която цели да приобщи общността на българите мюсюлма- 
ни към социалистическата нация. В този смисъл Школата има отношение към 
„Възродителния процес“ (задължителната смяна на имената на помаците през 

70-те години), но тя не престава да съществува след смяната на имената на 
българите мюсюлмани, което пък от своя страна говори за други цели, които 
Партията пресладва чрез тази структура. 

Също така, макар и с участието на Движението на българските жени, Шко- 
лата за жени активистки не представлява част от „движението на жените“, а 
е компонент на една добре организирана и провеждана държавна политика, 
асимилационна по своята същност, която приписва на българките мюсюлманки 
нови за тях социални роли, като по този начин се опитва да подмени тяхната 
джендър-идентичност. 

Ако съдим по архивните материали, първоначално целта е била чрез нея 
българки мюсюлманки да бъдат издигани на „отговорна работа“. Но това на- 
мерение остава неосъществено, защото още след първите курсове, които за- 
вършват обучението, става ясно, че тази общност на жени е слабо образована 
и няма никаква идеологическа подготовка. Така Школата фокусира работата си 
в „повдигане на културното ниво“ на българките мюсюлманки. Модернизаци- 
ята, която е заявена от партийни и отечественофронтовски активисти, се със- 
тои в организирането и провеждането на шивашки и готварски курсове, както 
и участието на жените в културно-масовата работа. Последното се изразява в 
подготовка на програми с участието на жените, които те изнасят по сцените на 
различни села и градове в окръга във времето на престоя. Освен това се орга- 
низират групови посещения на кино и театър, както и заключителна екскурзия 
до Съветския съюз и някои други социалистически държави. Тези дейности на 
Школата са обозначени в докладите и оценките за нейната работа като „изди- 
гане ролята на жената, потомък на насилствено приелото исляма население“ 
(ТДА-Смолян, Ф. 991, оп. 2, а.е. 102). Митологемата за насилственото приемане 
на исляма, която е характерна за цялата историография по времето на социали- 
зма, се възприема и от самите жени, те са я усвоили добре и дори в наши дни 
я преповтарят с характерните описания в интервютата. Доколко тя е истинна 
и доколко е продукт на държавната политика, не е обект на изследване в слу- 
чая. Това, което ме интересува по отношение на тази позиция, е ролята, която 
е изиграла в годините на социализма. Благодарение на този исторически дис- 
курс, истинно често означава историческо (вж. „Родопа българска твърдина“). 
Ислямът е описан като фанатичен - определение, което много често заменя и 
просто „религиозен“ (вж. напр. Василев 1961, Мизов 1973 и др.), потискащ пра- 
вата на хората и конкретно на жената - забулвайки я в яшмак, за да не с открита, 
т.е. свободна. Ислямът се заклеймява като „остатък от буржоазното минало“, 
който няма място в социалистическата държава. В този дискурс на противопос- 
тавяне на „преди“ и „сега“, рисуващ миналото само в мрачни краски и говорещ 
за настоящето като за „светло“, Партията се поставя в позицията на единствена 
загрижена и действаща в посока на подобрение сила, на която цялото население 
трябва да бъде особено благодарно. По този начин държавата (отъждествявана 
с Партията), както обяснява Катрин Вердери, измества семейството и ролята 
на бащата-патриарх (вж. Мегдегу 1996). Патерналистичната позиция на държа- 
вата не се проявява само по отношение на българите мюсюлмани, тя се отнася 
към цялото общество. Различното при българите мюсюлмани е промяната на 
тяхното лично отношение към държавата. Преди Девети септември 1944 г. те 
я разглеждат като „враг“ (вж. Груев, Кальонски 2008), докато по времето на 

социализма държавата се припознава за техен основен закрилник и субект, 
който полага големи грижи за това население, за което те благодарят постоян- 
но. Жените, които са писали в Книгата с впечатления (ТДА-Смолян, ЧП1207), 
благодарят за „грижите на партията“, за предоставените им безплатни курсове. 
„Нашата Българска Комунистическа партия и ОФ полагат (грижи - б.м. - Е. 
П.) за нас жените български, изповядващи ислям. Аз обичам наща БКП и ОФ 
тя ни очертава пътя, по който да вървим към изграждане на социализма и 
комунизма (Н. Ж. с. Мугла, См. окръг. Октомври, 1960 г.)“. 

Изразяването на благодарнаст от българките мюсюлманки може да се тъл- 
кува многозначно: като отговор на разясняванията за „грижата на партията“ по 
време на лекциите в Школата, т.е. курсистките показват доброто усвояване на 
материала и повтарят реториката; като лична тактика за справяне с „натиска“ 
върху тяхната култура като цяло. Възможно е някои от тези благодарности да 
са съвсем искрени. 


Как се организира Школата за жени активистки 


Ръководителки и инструкторки са предимно българки християнки, но в години- 
те са назначени и българки мюсюлманки като инструкторки по шев и готвар- 
ство, както и една ръководителка по „културно-масова работа“. 

Първата важна задача пред тях е да съберат необходимия брой курсистки. 
Изискването, което се поставя от Окръжния комитет на Отечествения фронт 
в гр. Смолян, е курсистките да не бъдат под 18 г., да са активистки на Отече- 
ствения фронт (изискване, което е ясно само за тогавашните активисти на ОФ), 
както и да се иска разрешението на ръководителите на предприятията, ако же- 
ните работят, за да бъдат освободени от работа и да им бъде заплатено съгласно 
съответното министерско разпореждане (ТДА-Смолян, ф. 1015, оп. 2, а.е. 54, л. 
26). Квотите за конкретните села от окръга са били определяни всяка година и 
за всеки випуск. В годините на работа на Школата планът за набиране на кур- 
систки се е променял в зависимост от определените задачи. Така например пред 
един випуск се поставят две основни задачи: „1. Да се подготвят курсистки не 
само като активистки на Отечествения фронт, но и да участват в художествени 
програми, да умеят да ръководят малки художествени колективи в родните си 
села. 2. Да се подготви програма и с нея да се направи среща на жените в ок- 
ръга. Освен това да се проведе родопска среща в София и Пловдив, на която 
жените курсистки да изнесат програма“ (пак там, л. 42). 

Оказва се, че събирането на определен брой курсистки е и първата труд- 
ност, която трябва да се преодолее. Желаещите са твърде малко. Причините за 
това вероятно трябва да се търсят освен в религиозната принадлежност на же- 
ните (изтъквана във всички отчетни документи от ръководителите като основна 
пречка) и в нормалния страх на жените мюсюлманки от неизвестното, чуждото 
пространство и среда. В този период българките мюсюлманки не присъстват в 
публичната сфера, те се движат предимно в и принадлежат на частната сфера, 
на дома и семейството. Едно откъсване от нормалната им среда вероятно се е 
възприемало като заплаха за тях самите, за целостта на семейството и на общ- 
ността. Тези опасения се потвърждават и от събраните разкази на участнички 

по време на теренната работа. В интервютата се споделя за страхове и предраз- 
съдъци, които в началото не позволяват на несемейни жени да посещават Шко- 
лата. Някъде тези пречки се преодоляват по-лесно, като се убеждават жените 
на местните “първенци“ (по това време хора, работещи в структурите на БКП 
и ОФ) да се включат първи в курсовете и да заминат в Школата. Пред „пионер- 
ките“ курсистки стои главната задача да покажат на останалите жени, че пре- 
стоят в Школата на ОФ не е опасен и не застрашава семейството и общността. 
Разбира се, не винаги броят (през 60-те години броят на жените е бил 80, но от 
архивните документи не става ясно дали това се отнася за цялата учебна годи- 
на или само за един випуск) е бил спазван с точност, предвид нежеланието на 
семействата да се съгласят жените им да отидат за известно време в града. Ос- 
вен това по време на обучението в Школата е имало случаи на отказали се или 
принудително отведени от семействата си жени. Причините за това са по-скоро 
лични и семейни - например: родителите на момичето я отвеждат от Школата 
поради слухове или лични страхове, или пък курсистката сама пожелава да си 
тръгне, защото не може да свикне с обстановката. Но тези случаи са наистина 
редки (ТДА-Смолян, ЧП 1207). 

В докладите неспазването на броя на курсистките е отчетено като грешка 
на местните ръководни структури и ръководството на Школата. От Окръжния 
комитет са давани препоръки броят и квотите да бъдат спазвани стриктно, както 
и да се полагат по-големи усилия в тяхното изпълнение (ТДА-Смолян, ф. 991, 
оп. 2, а.е. 102, л. 95). 

Втората основна задача пред ръководството на Школата е изготвянето на 
програма и нейното изпълнение. За тази цел Националният съвет на ОФ заедно 
с Националния комитет на движението на българските жени подготвя примерна 
програма за практически и лекционни курсове. Изпълнението на тази програма 
се предоставя на местните органи, като се изберат най-подходящите лектори и 
форми на преподаване. Програмата е разнообразна и засяга различни страни от 
“социалистическата култура“. 

За жените в Школата уменията по шев и кройка се оказват от решаващо 
значение за смяната на облеклото им, за премахването на “чуждите елемен- 
ти“ - забрадки, яшмаци, шалвари и др. За самите българи мюсюлмани дрехата 
е важен идентификационен код. Чрез нея индивидът легитимира себе си като 
част от групата, социалната си роля и позиция в нея. Традиционното облекло се 
„сраства“ с пространството на цялата общност. Затова режимът осмисля про- 
мяната в облеклото като борба на „новото“ срещу „старото“, а българите мю- 
сюлмани възприемат опитите да им бъде наложено ново облекло като заплаха 
за тяхната идентичност (Груев, Кальонски 2008: 29). 

Цялостна промяна в облеклото на жените настъпва единствено по време на 
престоя в Школата. Не е ясно какво се случва, когато жените се връщат в нор- 
малната си семейна среда. Когато тази промяна е трайна, тя се дължи на “по- 
широки“ разбирания в конкретното семейство, където родителите или мъжете 
на съответните курсистки не държат на традициите. Така че в това отношение 
може да се заключи, че Школата има влияние само за периода на обучение. Из- 
борът дали курсистките ще възприемат новото облекло или ще се върнат към 
обичайното, е обусловен от много фактори и не е еднозначен. В интервю жена 
сподели, че не е харесвала кърпата, но се е съобразявала с родителите си и хора- 

та в селото си. Всеки път, когато напускала родното си място, се е преобличала 
(А.К. 52 г, с. Сопота, См. обл. Личен архив). 

Друга основна задача е идеологическата пропаганда, представена като 
лекции по обществено-политически въпроси. В тези лекции, наред с “Между- 
народното прогресивно движение на жените“, се разглеждат “Религията (мю- 
сюлманската) и жената“ и много важната тема за произхода на мюсюлманското 
население в България. В инструкциите към този раздел в Програмата е отбе- 
лязано да се добавят още лекции по тези въпроси, ако има необходимост от 
допълнително разясняване на проблема: „В програмите за курсове за българ- 
ките с мохамеданска вяра да се предвидят още и лекции за техния произход, 
за националното им осъзнаване и патриотично възпитание“ (ТДА-Смолян, Ф. 
1015, а.е. 7). 

Наред с тези специално подбрани курсове, в програмата има и такива, кои- 
то наистина целят да ограмотят курсистките. Такива например са лекциите от 
здравен характер: за личната хигиена, грижи за бременната и родилката, профи- 
лактичните прегледи и тяхното значение и др. Както става ясно от разказите на 
самите курсистки, тези лекции са били „много полезни“. 

Друга група лекции са с общообразователен характер - географски, ис- 
торически и т.н. В интервютата жените не успяха да си спомнят за лекциите, 
които са им били изнасяни. В книгата с впечатления, която е писана от някои 
изявени (по мое мнение) курсистки, за лекциите не се дава особено подробна 
информация. Повечето жени по един или друг начин са интерпретирали фабу- 
лата и са коментирали героите на книгата на Антон Дончев „Време разделно“, 
както и са написали със свои думи какви са и защо са такива: „Прочетохме 
книгата „Време разделно“ и я обсъдихме. Ето аз пиша и пред мен един по един 
изпъкват образите на Антон Дончев. В книгата има и положителни и отрица- 
телни герои. Отрицателните образи, които ме отвращават са Кара Ибрахим 
и Севда. Има и герои, които ни внушават Манол, Момчил, Баба Сребра, Елица. 
Книгата е написана от писателят Антон Дончев. В нея е описано по времето 
на помохамеданчването в родопския край. Да не забравим да благодарим на 
др. лектори за хубаво изнесените лекции“ (Ф. К, с. Лъджа, Смолянски окръг; 
ТДА-Смолян,ЧП 1207). 

„Под бащински грижи на наща партия и правителството, ние свободно 
можим да изочаваме и опознаваме политиката от близо. Ние от тази школа 
вече много работи научихме, а именно от тях най-важното, че ние сме чисто 
кръвни българи, исповядващи мохамеданска вяра. До сега ние сме били заблуде- 
ни във ходжите и корана, тъкмо в туй време и аз ще кажа че и моят баща беше 
ходжа, а аз от сега не вярвам на ходжите и на поповете, защото те само за- 
блуждават хората“ (С. П., с. Мугла, окр. Смолянски; ТДА-Смолян, ЧП 1207). 

Интервютата ми с българки мюсюлманки показват, че в наши дни те също 
споделят тази идеология, говорят за себе си като за „българомохамедани“ или 
пък обясняват произхода на думата „помаци“ с прилагателното „помъчен“ (теза 
на Стою Шишков). Този факт е показателен за това, че те са усвоили и приели 
тези версии за произхода си и не ги поставят под съмнение. 

Наред с описаните дейности, в Школата се е подготвяла специална худо- 
жествена програма с участието на курсистките. Тя е целяла повишаване на са- 
мочувствието на жените, поощрявала ги е към изява. Както отбелязват много 

от тях, за първи път в Школата са играли хоро или са пели. По отношение на 
участието им в художествената програма много от жените са имали чувството, 
че така са преодолели личните си опасения и смущения от подобна публична 
изява. Една бивша курсистка сподели в интервюто, че дори самата тя не е по- 
дозирала подобни заложби у себе си: „Аз самата дори не съм знаела, че имам 
такива заложби да рецитирам... такива програми, такива красоти“ (Н. С., 52 
г, гр. Смолян, Личен архив). Като цяло самооценката на присъствалите на тези 
мероприятия е положителна и не се различава от оценката, която се е давала от 
ръководството на Школата и Окръжния комитет на ОФ. 

Друга дейност, която е оказвала влияние индиректно на самочувствието, 
желанието за интеграция и промяна на жените, са били екскурзиите, органи- 
зирани и платени от Школата и ОФ. Тогава жените за първи път са посетили 
различни градове в страната и чужбина, запознали са се със „социалистическо- 
то строителство и постиженията на народната власт“ (ТДА - Смолян, ф. 1015, 
оп.2, а.е. 69). 

Всички курсистки си спомнят с добри чувства за времето на престоя си в 
тази структура. Представленията, които са изнасяли по време на обучението, 
както и екскурзията накрая на курса, са двете неща, за които жените си спомнят 
веднага, когато ги попитам за Школата. Екскурзията (често я определят като 
„подарък“) и художествената програма са оставили най-ярък отпечатък, тъй 
като много от тях за пръв път в живота си са се сблъсквали с подобни събития 
- факт, който те неизменно отбелязват. 

По времеме на престоя в Школата са се празнували рождените дни на кур- 
систките. Те разказват, че за първи път там са празнували рожден ден и са по- 
лучили подаръци и поздравления. „А да знаете каква беше радоста и изнена- 
дата, когато научихме, че ще празнуваме колективно рождените дни на наши 
съкурсистки. Да при нас са много редки хората, които празнуват рожденните 
си дни. И за нас това беше голяма радос...Но ето, че и аз съм щастлива, че ще 
се празнува и моя рожден ден, тук сред моите съкурсистки в Школата, до 
моите скъпи ръководителки. И то в този ден, когато заседава ҮШ конгрес на 
БКП. Да ние тази вечер празнувахме двоен празник...“ (Е. А., гр. Мадан, См. 
окр., ТДА-Смолян, ЧП 1207). Празнуването на рождени дни не е част от тради- 
циите на българите мюсюлмани по това време. Празнуването на рождени дни 
не е било популярно (за разлика от отбелязването на имените дни) и сред хрис- 
тияните, особено в селата. Модернизацията на културните модели през втора- 
та половина на ХХ в. се отнася за цялото българско население. Възприема се 
културна практика, която се налага от властите като модернизираща (вж: Мизов 
1973, Тодоров 1985, Тумангелов 1970 и др.). 

В случая с българките мюсюлманки обаче празнуването на рождени дни 
се интерпретира от ръководителите като „постижение“ в смисъла на „издигане 
на ролята на жените“, като дадена възможност и те като „другите“ да могат 
свободно да празнуват рождените си дни сред хора, песни и танци. Тази интер- 
претация се споделя и от курсистките в Книгата с впечатления: „Нима беше 
възможно да си мечтая преди за такива неща, за такава дружба, за такива 
грижи, които полага наш та народна власт“ (ТДА - Смолян, ЧП 1207). 

Курсистките пишат за това, че вече и те могат да погледнат на света с „от- 
крито лице, да бъдат свободни и активни“ (ТДА - Смолян, ЧП 1207). 

Информаторките споделиха, че тези, които са се връщали в селата след 
престоя си в Школата, са били назначавани веднага на „хубави длъжности“, 
което в техните разбирания често означава работа, която не е свързана с цехово 
или с тютюнопроизводство. Така например една курсистка от с. Чепинци е била 
назначена на работа в училището като чистачка или домакинка, което за нея е 
означавало престижна работа. Жената да работи на държавна работа, в колек- 
тив, да спазва определен дрес-код, да е сред високообразовани хора, каквито са 
били в техните очи учителите по онова време, се е възприемало от жените като 
голямо постижение и повишаване на социалния статус. 

В Книгата за впечатления курсистките обещават да вземат активно участие 
в събранията и обществения живот на родните си села. В наши дни, в интервю- 
тата жените потвърждават изпълнението на това обещание. Разказвайки споме- 
ни за това колко Школата е „помогнала на жената да отстоява позициите си“, 
някои бивши курсистки дори се хиперболизират. За една бивша курсистка една 
от информаторките разказа, че е била водеща в селото, по думите на инфор- 
маторката „тя е командвала в селото“ (С. Д., с. Елховец, 49 г. Личен архив). Аз 
се срещнах с тази възрастна жена и не успях да открия в разказа й убедителни 
доказателства за това. Тя беше в недобро здравословно състояние, за минали- 
те години не успя да си спомни почти нищо от това, което ме интересуваше. 
Дъщеря й, с която също разговарях, не ми спомена за майка си като за водеща 
жена в селото. В случая бях водена не от желанието да проверя дали е досто- 
верна информацията на моите информатори. По-скоро ми се искаше да получа 
по-подробна информация за това какво точно е „командвала“ тази жена. Така и 
не разбрах, но пък легендата за нея след завръщането й от Школата си остава в 
колективната памет на нейни съселяни. 

Жените си спомнят за времето на престоя им в Школата като за почивка: 
„То си беше като почивка“ (Е. С., с. Брезе, См. обл. Личен архив). В книгата 
курсистките описват престоя по същия начин: „И тази школа ми повлия, че се 
просветих и отпочинах от тежка и продължителна работа“. „Аз работя в 
Текезесето, много ми е тежко в това ТКЗС, като пристигнах просто си отпо- 
чинахме“ (ТДА-Смолян, ЧП 1207). 

Днес жените, от позицията на вече натрупания жизнен опит, споделят, че 
ако са били „по-съзнателни“ по времето на курса им, може би животът им след 
това е щял да бъде различен. Имат предвид усвояването на знанията и уменията 
по време на курсовете: „Аз ей сега на тоя акъл да ида пак на курсове...“ ( Е. С., 
с. Брезе, См. обл. Личен архив). 

Дейността на Школата не се прекратява след смяната на имената на бъл- 
гарите мюсюлмани през 1972 г., което вероятно се дължи на факта, че новото 
име не се е приемало като достатъчно за приобщаването на тази общност към 
мнозинството. Партийният подход по отношение на културната идентичност 
на българките мюсюлманки не постига напълно целите си. Въпреки че много 
курсистки възприемат версията за произхода си и заявяват, че са българи, не 
може да се твърди, че те отстояват тази позиция, когато се връщат в родните си 
места. Промяната е реална само за тези, чийто семейства възприемат „новите“ 
културни модели и развиват стратегии за интегриране в българското социали- 
стическо общество. 

Заключение 


Школата за жени активистки е била част от цялостната асимилационна полити- 
ка на социалистическата държава спрямо мюсюлманското население (българи 
мюсюлмани и турци), която в официалния дискурс е назована „нов период от 
развитието на обществото“, процес, който цели достигането на по-висока сте- 
пен в „историко-стадиалното развитие“ (вж. Гиргинов 1988). 

В многобройните материали, в които е описвана, Школата за жени акти- 
вистки е сочена като израз на „огромната грижа“ от страна на Партията и дър- 
жавата към българите мюсюлмани. Школата е и интересен пример на държавна 
политика, който е насочен само към единия пол. В известен смисъл тя се явява 
инструмент и среда за формирането на джендър-отношенията в общността на 
българите мюсюлмани, представлява алтернатива на семейството и общността. 
Според ОФ-активистите усилията са били насочени към „повдигане на култур- 
ното равнище“ на жените от семействата на българите мюсюлмани, „издигане- 
то“ и превръщането им в „социалистически човек“. В този смисъл има опит за 
подмяна на женската идентичност на българките мюсюлманки. 

Независимо от това дали социализмът като цяло е успял или не като модер- 
низационен проект (вж. Беновска-Събкова 2009, Знеполски 2008; общо за мо- 
дернизацията вж. напр. С1айепѕ 1990, Ападурай 2006, Джеймисън 2005 и др.), 
за българките мюсюлманки социална промяна се е случила. И тя не е толкова 
във външните белези - облекло, прическа, социална активност и др., колкото 
на осъзнато лично ниво. Промяната във външния вид, макар и задължителна и 
ситуационна в повечето случаи, все пак е била налице. За самите жени, прежи- 
вели тези събития, това не е болезнен спомен. Разказите им за техните лични 
техники на справяне със ситуацията „носене на кърпа“, примерно, са достатъч- 
но показателни. Освен това те демонстрират, тогава и сега, голяма адаптивност 
към промяната от всякакъв вид. Вероятно това освен на личните им качества 
се дължи и на „контекстуалната“ (Брунбауер 1999) идентичност на помаците. 

АЪѕітасі 

